7 หุ้นพลังงานขึ้นยกแผง! รับราคาน้ำมันพุ่งเหนือ 100 เหรียญ สูงสุดรอบ 8 ปี
PTTEP, PTT, PTTGC, ESSO, SUSCO, TOP, IRPC บวกยกแผง! รับราคาน้ำมันพุ่งเหนือ 100 เหรียญ สูงสุดรอบ 8 ปี หลังวิตกสงคราม “ยูเครน” กระทบอุปทาน
2 มี.ค. 2565

ผู้สื่อข่าวรายงานว่าวันนี้ (2 มี.ค.2565) ณ เวลา 10:22 น. ราคาหุ้นกลุ่มพลังงานปรับตัวขึ้นนำโดยราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 143 บาท เพิ่มขึ้น 5.50 บาท หรือ 4% โดยทำจุดสูงสุดที่ 143.50 บาท และทำจุดต่ำสุดที่ 139.50 บาท ด้วยมูลค่าการซื้อขาย 1.97 พันล้านบาท
บริษัท ปตท. จำกัด (มหาชน) หรือ PTT อยู่ที่ระดับ 39.75 บาท เพิ่มขึ้น 0.75 บาท หรือ 1.92% โดยทำจุดสูงสุดที่ 39.75 บาท และทำจุดต่ำสุดที่ 39.25 บาท ด้วยมูลค่าการซื้อขาย 1.31 พันล้านบาท
บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 52.50 บาท เพิ่มขึ้น 0.25 บาท หรือ 0.48% โดยทำจุดสูงสุดที่ 52.75 บาท และทำจุดต่ำสุดที่ 52.00 บาท ด้วยมูลค่าการซื้อขาย 234.84 ล้านบาท
บริษัท เอสโซ่ (ประเทศไทย) จำกัด (มหาชน) หรือ ESSO ราคาหุ้นอยู่ที่ระดับ 8.05 บาท เพิ่มขึ้น 0.40 บาท หรือ 5.23% โดยทำจุดสูงสุดที่ 8.10 บาท และทำจุดต่ำสุดที่ 7.80 บาท ด้วยมูลค่าการซื้อขาย 157.70 ล้านบาท
บริษัท ซัสโก้ จำกัด (มหาชน) หรือ SUSCO ราคาหุ้นอยู่ที่ระดับ 3.68 บาท เพิ่มขึ้น 0.10 บาท หรือ 2.79% โดยทำจุดสูงสุดที่ 3.70 บาท และทำจุดต่ำสุดที่ 3.60 บาท ด้วยมูลค่าการซื้อขาย 4.45 ล้านบาท
บริษัท ไทยออยล์ จำกัด (มหาชน) หรือ TOP ราคาหุ้นอยู่ที่ระดับ 54.50 บาท เพิ่มขึ้น 1.00 บาท หรือ 1.87% โดยทำจุดสูงสุดที่ 54.75 บาท และทำจุดต่ำสุดที่ 53.75 บาท ด้วยมูลค่าการซื้อขาย 552.39 ล้านบาท
บริษัท ไออาร์พีซี จำกัด (มหาชน) หรือ IRPC ราคาหุ้นอยู่ที่ระดับ 3.78 บาท เพิ่มขึ้น 0.02 บาท หรือ 0.53% โดยทำจุดสูงสุดที่ 3.78 บาท และทำจุดต่ำสุดที่ 3.76 บาท ด้วยมูลค่าการซื้อขาย 111.30 ล้านบาท
โดยวันนี้ราคาหุ้นกลุ่มพลังงานปรับตัวขึ้นเป็นส่วนใหญ่นั้นคาดว่ารับอานิสงส์จากสัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นทะลุ 100 ดอลลาร์ในวันอังคาร (1 มี.ค. 2565) เนื่องจากนักลงทุนกังวลว่าการที่รัสเซียใช้ปฏิบัติการทางทหารบุกโจมตียูเครนจะส่งผลกระทบต่ออุปทานน้ำมัน นอกจากนี้ นักลงทุนยังมองว่าการที่สำนักงานพลังงานสากล (IEA) มีมติระบายน้ำมันออกจากคลังสำรองจำนวน 60 ล้านบาร์เรลนั้น เป็นการตอกย้ำว่าอุปทานน้ำมันโลกมีไม่เพียงพอที่จะรับมือกับภาวะชะงักงันในขณะนี้
ทั้งนี้ สัญญาน้ำมันดิบ WTI ส่งมอบเดือนเม.ย. พุ่งขึ้น 7.69 ดอลลาร์ หรือ 8% ปิดที่ 103.41 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 22 ก.ค. 2557 และเป็นการพุ่งขึ้นเป็นเปอร์เซ็นต์ในวันเดียวที่มากที่สุดนับตั้งแต่เดือนพ.ย. 2563
ส่วนสัญญาน้ำมันดิบเบรนท์ (BRENT) ส่งมอบเดือนพ.ค. พุ่งขึ้น 7 ดอลลาร์ หรือ 7.2% ปิดที่ 104.97 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 8 ส.ค. 2557
อย่างไรก็ดีสัญญาน้ำมันดิบ WTI ทะยานขึ้นปิดเหนือระดับ 100 ดอลลาร์/บาร์เรล ท่ามกลางความวิตกกังวลว่า การที่รัสเซียโจมตียูเครน และการที่ชาติมหาอำนาจประกาศคว่ำบาตรรัสเซียอันเนื่องมาจากการกระทำดังกล่าวนั้น จะส่งผลกระทบต่อภาวะอุปทานน้ำมัน
ทั้งนี้แคนาดาประกาศระงับการนำเข้าน้ำมันจากรัสเซีย ส่วนสหรัฐและชาติตะวันตกประกาศตัดธนาคารรัสเซียบางแห่งออกจากระบบ SWIFT ขณะเดียวกันสหรัฐได้ประกาศอายัดทรัพย์สินของธนาคารกลางรัสเซียในสหรัฐ และห้ามชาวอเมริกันทำธุรกรรมกับธนาคารกลางรัสเซีย
นอกจากภาครัฐแล้ว บริษัทพลังงานเอกชนหลายแห่งยังได้คว่ำบาตรรัสเซียเช่นกัน ซึ่งรวมถึงบริษัทบีพีและเชลล์ซึ่งประกาศว่าจะถอนตัวออกจากการดำเนินงานในรัสเซีย ขณะที่บริษัทโททาล เอนเนอร์จีส์ ประกาศว่าจะไม่ลงทุนเพิ่มในรัสเซีย
สำหรับบริษัท Nord Stream 2 AG ซึ่งเป็นผู้ดำเนินการท่อส่งก๊าซ Nord Stream 2 ที่สามารถจัดส่งก๊าซธรรมชาติจากรัสเซียไปยังเยอรมนี เตรียมยื่นล้มละลาย หลังจากถูกสหรัฐคว่ำบาตรก่อนหน้านี้ นอกจากนี้ ทางบริษัทได้ประกาศยุติสัญญาว่าจ้างพนักงาน โดยระบุสาเหตุจากการถูกสหรัฐคว่ำบาตร
ด้าน IEA มีมติระบายน้ำมันจำนวน 60 ล้านบาร์เรลออกจากคลังสำรองเพื่อสกัดราคาน้ำมันที่พุ่งขึ้นในตลาด อย่างไรก็ดี นักลงทุนมองว่า การดำเนินการดังกล่าวของ IEA ถือเป็นการตอกย้ำว่า อุปทานน้ำมันในตลาดโลกมีไม่เพียงพอที่จะรับมือกับภาวะชะงักงันที่เกิดขึ้นเนื่องจากสถานการณ์ตึงเครียดระหว่างรัสเซียและยูเครนในขณะนี้
นอกจากนี้นักลงทุนจับตาการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันนี้ (2 มี.ค.2565) เพื่อกำหนดนโยบายการผลิตสำหรับเดือนเม.ย. ขณะที่แหล่งข่าวคาดการณ์ว่าโอเปกพลัสจะมีมติยึดมั่นตามข้อตกลงเดิมในการประชุมครั้งนี้ โดยจะเพิ่มกำลังการผลิตน้ำมันเพียง 400,000 บาร์เรล/วันสำหรับเดือนเม.ย.
อีกทั้งนักลงทุนยังจับตารายงานสต็อกน้ำมันดิบประจำสัปดาห์ของสหรัฐ โดยสำนักงานสารสนเทศด้านการพลังงานของรัฐบาลสหรัฐ (EIA) มีกำหนดเปิดเผยข้อมูลดังกล่าวในวันนี้